PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Ehdotuksen perustelut ja tavoitteet

EU:n valtion- tai hallitusten päämiehet korostivat 10. maaliskuuta 2020, että Euroopan on omaksuttava yhteinen toimintatapa suhteessa covid-19-pandemiaan. Komissio antoi 16. maaliskuuta 2020 tiedonannon, jossa se suositteli kolmansista maista EU+ -alueelle suuntautuvaa muuta kuin välttämätöntä matkustamista koskevan väliaikaisen rajoituksen asettamista. EU:n johtajat sopivat 17. maaliskuuta 2020 komission suosituksen perusteella koordinoiduista toimista EU:n ulkorajoilla. Jatkotoimena sopimukselle kaikki EU:n jäsenvaltiot (Irlantia lukuun ottamatta) ja Schengenin säännöstöön osallistuvat maat, jäljempänä ’jäsenvaltiot’, ovat tehneet kansallisia päätöksiä matkustusrajoituksen panemiseksi täytäntöön. Sen jälkeen rajoitusta on jatkettu useita kertoja.

Komissio antoi 11. kesäkuuta 2020 tiedonannon, jossa suositellaan matkustusrajoituksen jatkamista 30. kesäkuuta 2020 saakka ja esitetään toimintatapa EU:hun suuntautuvaa muuta kuin välttämätöntä matkustamista koskevien rajoitusten poistamiseksi vaiheittain 1. heinäkuuta 2020 alkaen. Komissio antoi 26. kesäkuuta ehdotuksen neuvoston suositukseksi EU:hun suuntautuvaa muuta kuin välttämätöntä matkustamista koskevasta rajoituksesta.

Neuvosto hyväksyi suosituksen 30. kesäkuuta 2020. Sitä on sittemmin muutettu viisi kertaa, 16. heinäkuuta, 30. heinäkuuta, 7. elokuuta, 22. lokakuuta ja 17. joulukuuta 2020 sellaisten liitteessä I olevan kolmansien maiden luettelon päivittämiseksi, joiden osalta EU:hun suuntautuvaa muuta kuin välttämätöntä matkustamista koskeva rajoitus voidaan poistaa. Alun perin 15 maan luettelosta on poistettu kahdeksan maata, ja siihen on lisätty yksi maa, Singapore, mikä nostaa niiden maiden kokonaismäärän, joista EU:hun suuntautuvan muun kuin välttämättömän matkustamisen pitäisi tällä hetkellä olla mahdollista, kahdeksaan maahan (ja kahteen erityishallintoalueeseen).

Samaan aikaan epidemiologinen tilanne Euroopan unionissa paheni syksyllä ja on muuttunut yhä epävakaammaksi covid-19-muunnosten ilmaantumisen myötä. Komissio reagoi tähän kehitykseen antamalla 22. joulukuuta 2020 suosituksen koordinoidusta lähestymistavasta matkustamiseen ja tavaraliikenteeseen Yhdistyneessä kuningaskunnassa havaitun SARS-CoV-2-muunnoksen vuoksi.

Kuten komissio toteaa 19. tammikuuta 2021 antamassaan tiedonannossa Yhtenä rintamana covid-19-virusta vastaan, uraauurtavan tutkimuksen ja huomattavien poliittisten ja teollisten ponnistelujen ansiosta se, mihin yleensä menee kymmenen vuotta, saatiin tehtyä kymmenessä kuukaudessa. Laajamittaiset rokotukset on saatu nopeasti käyntiin, ja miljoonia eurooppalaisia rokotetaan covid-19-tautia vastaan.

Niin kauan kuin tartunnat lisääntyvät ja siihen asti, kun päästään rokottamaan siinä laajuudessa, että pandemian suunta kääntyy, tarvitaan kuitenkin jatkuvaa valppautta, rajoittamistoimenpiteitä ja kansanterveyssyistä tehtäviä tarkastuksia. EU:n ja jäsenvaltioiden on nyt ryhdyttävä toimiin pitääkseen kurissa mahdollisesti entistä vakavamman kolmannen tartunta-aallon, joka syntyy viruksen aiempaa herkemmin tarttuvien uusien muunnosten myötä. Näitä muunnoksia esiintyy jo kaikkialla Euroopassa.

Nämä uudet virusmuunnokset ovat todellinen ja vakava huolenaihe. Vaikka tällä hetkellä ei ole näyttöä siitä, että muunnokset aiheuttaisivat vakavamman taudin, ne näyttävät tarttuvan 50–70 prosenttia herkemmin. Tämä tarkoittaa sitä, että virus voi levitä helpommin ja nopeammin, mikä lisää äärirajoilla olevien terveydenhuoltojärjestelmien kuormitusta. Virusmuunnokset ovat yksi todennäköisistä syistä tapausten huomattavaan lisääntymiseen useimmissa jäsenvaltioissa viime viikkoina.

Siksi matkustaminen on jatkossakin erityinen haaste. Kaikkea muuta kuin välttämätöntä matkustamista, erityisesti korkean riskin alueille ja alueilta, olisi hillittävä voimakkaasti, kunnes epidemiologinen tilanne on parantunut huomattavasti.

•Yhdenmukaisuus muiden alaa koskevien politiikkojen säännösten kanssa

Tämän suosituksen tarkoituksena on panna täytäntöön voimassa olevat säännökset, jotka koskevat henkilötarkastusten tekemistä ja ulkorajojen ylittämisen tehokasta valvontaa.

•Yhdenmukaisuus unionin muiden politiikkojen kanssa

Tämä suositus on yhdenmukainen unionin muiden politiikkojen kanssa, ulkosuhteita ja kansanterveyttä koskevat politiikat mukaan lukien.

Suosituksen kriteerit viittaavat ilmoitettujen tautitapausten keskimääräiseen ilmaantuvuuteen EU:ssa viimeksi kuluneiden 14 päivän aikana 15. kesäkuuta 2020. Koordinoidusta lähestymistavasta vapaan liikkuvuuden rajoittamiseen covid-19-pandemian johdosta 13. lokakuuta 2020 annetussa neuvoston suosituksessa taas käytetään lisäperusteita, kuten testien määrää ja positiivisten testitulosten osuutta.

Neuvoston 13. lokakuuta 2020 antamassa suosituksessa käytetyissä perusteissa otetaan huomioon uusin tieteellinen tieto, ja EU:hun suuntautuvaa muuta kuin välttämätöntä matkustamista koskevaa neuvoston suositusta olisi tarkasteltava uudelleen samassa valossa. EU:n kansalaisten ja EU:n alueella pitkään oleskelleiden henkilöiden vapaata liikkuvuutta koskevan oikeuden ja kolmansista maista matkustamisen välillä olevien erojen vuoksi 13. lokakuuta annetussa neuvoston suosituksessa vahvistettuja kynnysarvoja ei voida soveltaa automaattisesti. Neuvoston 13. lokakuuta antamassa suosituksessa esitetyistä perusteista ja menettelyistä voi kuitenkin olla hyötyä myös tässä yhteydessä.